Source: https://podpora.financnasprava.sk/313936-Odpis-preml%C4%8Danej-poh%C4%BEad%C3%A1vky
Timestamp: 2019-10-14 16:12:33+00:00
Document Index: 7813207

Matched Legal Cases: ['§ 20', '§ 19', '§ 19', '§ 20', '§ 19', '§ 20', '§ 17', '§ 17', '§ 20', '§ 19', '§ 19', '§ 20', '§ 20', '§ 20', '§ 17', '§ 20', '§ 19', '§ 17', '§ 19', '§ 19']

Odpis premlčanej pohľadávky
Úvod > Daň z príjmov > Daň z príjmov právnickej osoby > Pohľadávky > Stanoviská Finančného riaditeľstva SR > Odpis premlčanej pohľadávky
Spoločnosť eviduje pohľadávku voči odberateľovi, ku ktorej bola v súlade s § 20 zákona o dani z príjmov v minulosti vytvorená opravná položka. Napriek tomu, že spoločnosť využila všetky dostupné spôsoby a prostriedky, pohľadávku sa jej nepodarilo vymôcť. V roku 2013 sa pohľadávka stala premlčanou, preto sa spoločnosť rozhodla zrušiť opravnú položku a pohľadávku vyradiť z majetku a daňovo ju odpísať podľa § 19 ods. 2 písm. r) zákona o dani z príjmov.
Je možné uznať odpis premlčanej pohľadávky do daňových výdavkov podľa § 19 ods. 2 písm. r) zákona o dani z príjmov, ak daňovník k tejto pohľadávke tvoril v minulosti daňovo uznanú opravnú položku podľa § 20 ods. 14 zákona o dani z príjmov?
Je možné uznať odpis premlčanej pohľadávky do daňových výdavkov podľa § 19 ods. 2 písm. r) zákona o dani z príjmov, aj keby daňovník k tejto pohľadávke netvoril v minulosti opravnú položku daňovo uznanú podľa § 20 ods. 14 zákona o dani z príjmov?
Podľa § 17 ods. 28 písm. b) zákona o dani z príjmov základ dane zistený podľa § 17 ods. 1 písm. b) a c) sa v zdaňovacom období, v ktorom dôjde k odpisu pohľadávky, zvýši o sumu opravnej položky, ktorej tvorba bola uznaná za daňový výdavok podľa § 20, a súčasne zníži o výdavok (náklad) podľa § 19 ods. 2 písm. h) a r) zákona o dani z príjmov.
Ustanovenie § 19 ods. 2 písm. r) zákona o dani z príjmov umožňuje zahrnúť do daňových výdavkov odpis pohľadávky do výšky opravnej položky, ktorá by bola uznaná za daňový výdavok podľa § 20 ods. 4 alebo ods. 14 zákona o dani z príjmov.
Ustanovenie § 20 ods. 14 zákona o dani z príjmov vymedzuje, v ktorých prípadoch je tvorba opravných položiek k nepremlčaným pohľadávkam, pri ktorých je riziko, že ich dlžník úplne alebo čiastočne nezaplatí, ktoré boli zahrnuté do zdaniteľných príjmov, uznaná za daňový výdavok. Možnosť zahrnutia tvorby opravnej položky k rizikovým pohľadávkam do daňových výdavkov je podmienená uplynutím zákonom stanoveného počtu dní od doby splatnosti pohľadávky (napr. ak od splatnosti pohľadávky uplynie doba dlhšia ako 1 080 dní, daňovník zahrnie do výdavkov 100 % menovitej hodnoty pohľadávky alebo jej nesplatenej časti bez príslušenstva a pod.).
Ak v čase tvorby opravnej položky uplatnenej ako daňový výdavok boli splnené všetky zákonné podmienky, pričom pohľadávka v súlade s § 20 ods. 2 písm. b) zákona o dani z príjmov nebola premlčaná, pri odpise tejto pohľadávky sa už opätovne neposudzujú podmienky tvorby opravnej položky.
Ak daňovník v minulosti tvoril daňovo uznanú opravnú položku k pohľadávke, ktorá je v čase odpisu už premlčaná, v súlade s § 17 ods. 28 písm. b) zákona o dani z príjmov daňovník v zdaňovacom období, v ktorom dôjde k odpisu pohľadávky, základ dane zvýši o sumu opravnej položky, ktorej tvorba bola uznaná za daňový výdavok podľa § 20 ods. 14 písm. c) zákona o dani z príjmov a súčasne v tej istej výške základ dane zníži o výdavok (náklad) podľa § 19 ods. 2 písm. r) zákona o dani z príjmov.
Úpravu základu dane podľa § 17 ods. 28 písm. b) zákona o dani z príjmov nie je potrebné vykonať, ak je vplyv na základ dane neutrálny (tzn. úpravu základu dane na r. 180 a r. 290 tlačiva daňového priznania k dani z príjmov právnickej osoby aktuálneho za príslušné zdaňovacie obdobie nie je potrebné vykonať).
Ak daňovník v minulosti netvoril opravnú položku k pohľadávke, ktorá je v čase odpisu už premlčaná, daňovník nemôže uznať odpis takejto pohľadávky do daňových výdavkov podľa § 19 ods. 2 písm. r) zákona o dani z príjmov.
»Odpis pohľadávky v exekúcii podľa § 19 ods. 2 písm. h) bod 5 ZDP - rozhodnutie súdu
»Tvorba OP a odpis pohľadávky pri oddlžení splátkovým kalendárom
»Neprihlásená pohľadávka voči dlžníkovi v konkurze - odpis a tvorba opravných položiek
»Neprihlásená pohľadávka voči dlžníkovi v reštrukturalizácii - odpis a tvorba opravných položiek
»Opravná položka k príslušenstvu pohľadávky, ktorá je už zaplatená
»Opravná položka k príslušenstvu pohľadávky nadobudnutej postúpením
»Tvorba opravných položiek k pohľadávkam a IFRS
»Postúpenie nadobudnutej pohľadávky voči dlžníkovi v reštrukturalizácii
»Zlúčenie v reálnych hodnotách a tvorba OP k pohľadávke voči dlžníkovi v reštrukturalizácii
»Tvorba OP k postúpenej pohľadávke z pôžičky
a 12 ďaľších ...